[{"text_idx": "#000000", "text": "\u2018Sasi\u2019 eta \u2018Latxa\u2019 arrazetako ardiak hazten ditu. Baita oiloak eta txerriak ere. Gurasoengandik ikasitako lana du, eta ogibidea partekatzen du eurekin, emaztearekin eta hiru anai-arrebekin \u2018Man\u0303ondo\u2019 izeneko ustiategian."}, {"text_idx": "#000001", "text": "Bost senideek ogia eta gazta egiten dute, lehenago aipatutakoan aritzeaz gain. Lan hori guztia Durangaldeko hiru dendatan eskaintzen dute, hain justu. Bertan saltzen dituzte ardi-gazta, behi-haragia eta baratzean landutako barazkiak."}, {"text_idx": "#000002", "text": "Zera dio Garatek ostalaritzarekiko harremanari buruz: \u201cHerrietako azokaren munduaz gain, oso lotura txikia dugu jatetxeekin, ez baitute bertako produktuekin lan egiten. Errazagoa zaie elikagaiak erostea \u2018Makro\u2019 edo \u2018Mercabilbao\u2019 bezalako saltoki handietan, eta hori da ostalaritzaren alderik itsusiena\u201d."}, {"text_idx": "#000003", "text": "Zergatiak aztertu eta arazoa ekonomikoa dela dio, \u201dbaina ez dakit zehazki zergatik gertatzen den. Edozein baserri ekologikotatik ateratzen den produktuak ez du zerikusirik saltoki handietan saltzen diren elikagaiekin. Kalitateari dagokionez, guztiz desberdinak dira\u201d. Gainera, bizkaitar honek kritikatu du baserritar batzuek jendeari saltzea eurek kontsumitzen dutenaz bestelako produktu bat, negutegi handiak erabiltzeaz gain. \u201cNire kasuan, kontsumitzen dudan generoa dastatzen dute bezeroek\u201d."}, {"text_idx": "#000004", "text": "Garatek dio jorratu beharreko gaia ere badela jatetxeetako produktuen banaketa hobetzea. \u201cEz dugu harreman handirik dendetara elikagaiak banatzen dituzten enpresekin. Gure apustua etxeko produktuak saltzea da, horregatik eskaintzen ditugu baserrian. Ostalarien kasuan, nahiago dute banatzaile bakarra izatea, atez ate joatea baino\u201d, azaldu du."}, {"text_idx": "#000005", "text": "Etorkizunari begirako erronkei dagokienez, esan du ez duela helburu zehatzik, nahiz eta agian gustatuko litzaiokeen animalia gehiago edo azpiegitura hobeak izatea: \u201cAzken finean, makinak behar ditugu gure lana egiteko. Ahalegin handia egiten dugu egonkortasuna lortzeko\u201d, azpimarratu du une oro motibatuta egon beharreko familia-negozio txiki honetako baserritarrak."}]